Mi sie zdo, co to je radoś do wszystkich. Piyrszy roz bydom jom dowali, niedugo, bo na koniec miesionca. Beztoż, trza tam (we Miechowicach) być i samymu wszyjstko zobaczyć. Jo, Ana, tyż tam byda! Ta nagroda, to je wyłonacone takie coś, co kożby by mieć w doma chcioł. To som bez artyste wyrychtowane baby i chopy, kere stojom we kupie i ryncami trzymiom serce łod człowieka. Idzie sie dziwać.
Piyrszy roz tako wielgo nagroda, dowano do tych, kery majom wielgie serce do inkszych, bydzie mieć diakonisa Marta Grudke. Mogymy na jei rynce słać gratulacjo! Mogymy gowy chylić ku ziymi, za to, co jes i co nom durś dowo. Wiymy, co łona durś jes tam, jak tyn dobry duch łod Matki Ewy. Skiż tego mogymy sie pytać, mogymy suchać co godo, mogymy zoboczyć swoimi ślypiami domek i wszyjstkie rzecy w jego pojśrodku. Wszyjstko wypucowane, wyglancowane, poskłodane tak, coby sie nie psuło, coby chroboki nic nie gryźli, ani koprychy tam nie furgały.
Jak jo tam wlazuja, to mi sie zdo, co Matka Ewa tam jeszcze miyszko i zaroski slyzie na dół, coby siednońć se s nami na ryczce. Tam idzie tyż powoniać luft, kerym naznaczony jes testamyntym Matki Ewy: „Prosza wos, jak jo już łoczy zawra i mie już nie bydzie s wami, co "Ostoja Pokoju" mo być zawsze i do wszyjstkich. Majom być jei wrota szyroko otwarte, coby kożdy trefić poradziył. Majom tam tyż być najbarzyj goronca serca łod tych, kere przyjdom po mie, coby kożdy, fto yno bydzie chcioł, umioł sie tam łogrzoć, jak kerymu bydzie źle. Kożdy, kery yno sie tam głosi, mo mieć dobro rada, pocieszynie, mo mieć kaj se porzykać ". To yno maluśki konseczek testamyntu, a robi sie rodoś na sercu, pra? Paczcie tam jako i byćcie zdrowe.
Ana
szl_Latn szl_Latn szl_Latn mri_Latn